# Saltos provincija

| Salta *Provincia de Salta* |
| --- |
|

|  |  |
| --- | --- |
|  |  |
|  |  |
|  |

 |
|  |
|  |
| **Valstybė** |  Argentina |
| **Administracinis centras** | Salta |
| **Departamentų skaičius** | 23 |
|  |
| **Gyventojų** (2019) | 1 406 600 |
| **Plotas** | 155 488 km² |
| **Tankumas** (2019) | 9 žm./km² |
|  |
|  **Vikiteka** | SaltaVikiteka |

**Saltos provincija** (isp. *Provincia de Salta*) – provincija šiaurės vakarų Argentinoje, laikrodžio rodyklės kryptimi ribojasi su Formosos, Čiako, Santjago del Estero, Tukumano ir Katamarkos provincijomis. Iš šiaurės vakarų pusės giliai įsiterpusi Chuchujaus provincija. Saltos provincija taip pat turi sienas su Čile vakaruose ir su Bolivija šiaurėje. Administracinis centras – Salta.

## Geografija

Saltos provincija išsidėsčiusi geografiniame Šiaurės Vakarų Argentinos regione. Vakarų link driekiasi retai apgyvendinta sausoji kalnų plynaukštė Puna. Vakariniu pakraščiu ir centrine dalimi driekiasi Andų kalnų juosta su snieguotomis viršukalnėmis (aukščiausia vieta – Ljuljailjako kalnas), šiaurės rytuose besileidžianti į Toro Kebradą, Kalčakių ir Lermos slėnius. Rytinę provincijos dalį užima Gran Čako lygumos su jungaso džiunglėmis.

Klimatas subtropinis ir tropinis; labai priklauso nuo aukščio virš jūros lygio. Vyrauja karštos vasaros (iki 40 °C) ir šaltos žiemos (temperatūra gali nukristi žemiau 0 °C). Vakaruose itin sausa; slėniuose ir rytuose šiek tiek drėgniau.

Kalnuose augalija labai skurdi – vyrauja menki krūmokšniai. Slėniuose augalija daug vešlesnė, būdingi tankūs krūmynai ir miškai. Čiake auga stepinės pievos su miškų ir krūmynų intarpais.

Svarbiausios provincijos upės priklauso Paranos baseinui: Pilkomajas, Bermechas ir kt., bei Dulsė, įtekanti į Mar Čikitos ežerą. Gausu druskingų ežerų (ypač Punoje; Arisaras, Positosas), druskos lygumų. Dažni žemės drebėjimai (įsimintini 1692 ir 1948 m.).

Yra 3 nacionaliniai parkai: El Rėjaus, Baritu ir Los Kardoneso.

## Ekonomika

Kalčakių slėniai netoli Kafajatės
Saltos provincija pagamina apie 1 % Argentinos BVP. Išvystytas žemės ūkis: auginamas tabakas, cukranendrės, greipfrutai, pupelės, vynuogės, kukurūzai, bananai ir medvilnė. Gyvulininkystė (galvijai, arkliai, ožkos, avys). Išgaunami hidrokarbonatai (*Tartagal, Aguas Blancas, Madrejones ir Campo Durán* kasyklose), sulfidai (*La Casualidad*), uranas (*Iruya, La Poma* ir *San Carlos*). Maisto (cukraus, vyno, tabako), chemijos, metalo apdirbimo pramonė. Turizmas (garsi turistinė pramoga – Padebesių traukinys).

## Gyventojai

Dauguma provincijos gyventojų susitelkę centre – Andų slėniuose. Čia įsikūręs Saltos miestas ir daug kitų mažesnių miestų. Retai apgyvendintos Čako lygumos, o Puna beveik negyvenama.

Didžiausi miestai (2010 m.):

* Salta (520,6 tūkst. gyventojų)
* San Ramon de la Nueva Oranas (76,0)
* Tartagalis (63,1)
* Cheneral Gjuemesas (31,4)
* San Chose de Metanas (28,3)
* Rosario de la Frontera (24,1)
* Pičanalis (22,4)
* Embarkasjonas (20,8)
* Rosario de Lerma (20,7)
* Profesor Salvador Masa (18,9)
* Choakin V. Gonsalesas (16,3)
* Kolonija Santa Rosa (15,6)
* Cheneral Moskonis (15,3)
* Kafajatė (13,6)

*
*
*
*
*
*
*
*
*
*

## Šaltiniai

## Nuorodos

* Provincijos žemėlapis
* Turizmas Saltos provincijoje
* Turizmas Saltoji (ofic. svetainė)
* Oficiali svetainė

|  |  |
| --- | --- |
|  **Argentinos provincijos** |  |
|
Buenos Airės (sostinės apygarda) | Buenos Airių provincija | Chuchujus | Čakas | Čubutas | Entre Riosas | Formosa | Katamarka | Kordoba | Korientesas | La Pampa | La Riocha | Mendosa | Misjonesas | Neukenas | Rio Negras | Salta | San Chuanas | San Luisas | Santa Fė | Santa Krusas | Santjago del Esteras | Tukumanas | Ugnies Žemė |